KIRJALLINEN KYSYMYS E-1184/01 esittäjä(t): Concepció Ferrer (PPE-DE) komissiolle. Tuet Afganistanille.



Virallinen lehti nro 364 E , 20/12/2001 s. 0055 - 0055



KIRJALLINEN KYSYMYS E-1184/01 esittäjä(t): Concepció Ferrer (PPE-DE) komissiolle (19. huhtikuuta 2001) Aihe: Tuet Afganistanille Äskettäin on julkaistu tietoja, joiden mukaan Euroopan komissio olisi hyväksynyt kolmen miljoonan euron suuruisen tuen antamisen Afganistanille. Samojen lähteiden mukaan Afganistanille suunnatun avun tarkoituksena olisi jatkaa avun lääke- ja elintarvikeavun antamista Kabulin ja muiden kaupunkien haavoittuvimmassa asemassa oleville asukkaille. Tässä Aasian maassa vallitsee erittäin epävakaa tilanne, erityisesti ihmisoikeuksien kunnioittamisen osalta. Voisiko komissio tarkentaa, mihin toimiin on ryhdytty sen varmistamiseksi, että nämä kolme miljoonaa euroa todella päätyvät maan suurimpien kaupunkien haavoittuvimmassa asemassa oleville asukkaille? Poul Nielsonin komission puolesta antama vastaus (2. heinäkuuta 2001) Komissio on antanut huomattavaa humanitaarista apua Afganistanille viime vuosina. Euroopan yhteisön humanitaarisen avun toimisto (ECHO) myönsi 19 miljoonaa euroa vuonna 1999 kuivuuden ja edelleen jatkuvan konfliktin uhrien tarpeisiin. Ulkosuhteiden pääosasto myönsi Aasian ja Latinalaisen Amerikan siirtymään joutuneille väestöryhmille tarkoitetusta budjettikohdasta 27,5 miljoonaa euroa vuonna 1999 ja 16,5 miljoonaa euroa vuonna 2000 Afganistanin sisäisille hätäsiirtolaisille ja afgaanipakolaisille Pakistanissa ja Iranissa. Vuoden 2000 helmikuussa ECHO myönsi 2,5 miljoonaa euroa Afganistanin sisäisille hätäsiirtolaisille ja afgaanipakolaisille Pakistanissa. Lisäksi valmisteilla on 13 miljoonan euron suuruinen toimintasuunnitelma. Toiminnalla pyritään pääasiassa korjaamaan maan yleistä elintarvikepulaa sekä auttamaan hätäsiirtolaisia. Annetulla avulla pyritään lievittämään kuivuuden ja maan sisäisen konfliktin uhrien kärsimyksiä pääasiassa elintarviketurvaa parantavilla toimilla kaupunki- ja maaseutualueilla, vedenjakelulla (kaivot), perusterveydenhuollolla, naisten ja lasten ravitsemusohjelmalla sekä hätäsiirtolaisten hätäapuohjelmilla (teltat, huovat jne.). Näitä lähinnä humanitaarisia toimia toteutetaan toimintakumppaneiden välityksellä, joita ovat valtiosta riippumattomat järjestöt, kansainväliset järjestöt, Punainen Risti ja Yhdistyneiden kansakuntien (YK) toimistot. ECHO:n valtuutuksen mukaisesti (erityisesti kaikkein heikoimmassa asemassa olevien auttaminen) rahoitettavien toimien valinnassa keskitytään pääasiassa toimiin eniten avuntarpeessa olevien auttamiseksi, ja siinä kiinnitetään huomiota sellaisten mekanismien käyttöön ehdotetuissa toimissa, joilla varmistetaan, että avun kohderyhmä todella saavutetaan. Näitä mekanismeja voivat olla esimerkiksi valvontaa koskevat säännökset, valintaperusteet sekä ennakko- ja jälkiarvioinnin indikaattorit. Lisäksi ECHO:lla on Afganistanissa kenttäasiantuntijoita, jotka myös seuraavat hankkeita tarkasti avun perillemenon varmistamiseksi. Kehitysyhteistyöstä ja humanitaarisesta avusta vastaava komission jäsen on lisäksi menossa Afganistaniin syyskuussa 2001 saadakseen konkreettisen käsityksen tilanteesta ja yhteisön humanitaarisista toimista maassa.